#16 – Flabe
E jere une volte une principesse, cetant supierbeose. E pensave di jessi la plui brave, la plui elegante, la plui valente. Dome une robe no i lave jù: e pensave ancje di jessi la plui brute, par vie dal fat che e jere sclereade. Par chest motîf no lave mai fûr dal palaç.
Une dì, ch’e no rivave a stâ cussì intanade, e à fat clamâ il piruchîr di cort.
– Lucius, tu âs di fami une piruche, che i ai voie di lâ in paîs cence vergogne.
Dit e fat, dopo cualchi ore la piruche e jere pronte: di un maron clâr mai viodût, cui cjavei tirâts sù daûr a formâ come un nît di cign.
Cul vistît plui biel ch’e veve la principesse e à fat la strade grande par rivâ in paîs.
A pene li, une frute si é fermade a cjalâle cu la bocje vierte. La principesse si sintive amirade di chê piçule, e cussì si è dade une sistemade e e à dit:
– Mi cjalistu parcé che o soi la plui biele?
– No, ti cjali parcé che tu âs i stes cjavei di mê mari; o sês dôs gotis di aghe.
La principesse, rabiade come che mai e jere stade, e je tornade vergognantsi tant tal cjistiel e e à fat clamâ il piruchîr.
– Lucius, tu âs fat un disastri. Jo o soi la principesse e o ai di vê une cjavelade come nissune altre!
Il bon om si é metût a lavorâ a une piruche bionde che fin ti inceave di tant che slusive.
E cussì la principesse e je tornade in paîs sigure cheste volte di no vê il so pâr. Intune viute si é fermade une viele a cjalâle impalade.
– Zovine, cun chei cjavei tu mi ricuardis di cuant che o jeri come te, bionde, che cuant che o passavi i fantats a scugnivin sierâ i voi par trop che a jerin imberlîts dal zâl dai miei cjavei.
La principesse, furibonde, cheste volte e à fat clamâ Lucius cun la promesse di metilu a muart se no ves fat une piruche uniche al mont.
A son voludis setemanis, ma la piruche e jere pronte: no si vevin mai viodûts tancj colôrs, e ce colôrs. Cheste volte al jere fûr di dubi: ducj le varessin amirade e, par fâsi viodi miôr si é metude tal mieç de place. Ducj a jein cidins, fin che une frutine e à vosât:
– Cjalait, cheste fantate e somee dute a la gjaline di Meni, cun chei biei colôrs de plumis che e à.
Chest al é stât l’ultin afront! La principesse si é sierade tal cjistiel par agns, fin che no à capît che par jessi uniche e veve di jessi se stesse.
Mai vê pôre di jessi une des tantis.
Mai vê pôre di jessi uniche.
di ***
#1***
kea_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn tha_Thai